༁ྃ༔ དགོངས་གཏེར་བླ་མ་དྲག་པོ་ཀཱི་ལ་ཡའི་གཏོར་དབང་བསྡུས་པ་བྱིན་རླབས་དོན་གྱི་ཉིང་ཁུ་བཞུགས་སོ།།
ན་མོ་གུ་ར་ཝེ། རྒྱལ་ཀུན་གསང་གསུམ་ཡེ་ཤེས་གར། །ཟིལ་གནོན་དབང་དྲག་ཆེ་མཆོག་རྩལ། །པདྨ་དབང་དྲག་ཀཱི་ལ་ཡར། །བཏུད་ནས་བྱིན་རླབས་དབང་ཆོག་བྲི། ། སྟེགས་དབུས་མཉྫིའི་ཁར་དྲག་པོའི་དཔལ་གཏོར་སྐུ་ཙཀ་དང་དར་གདུགས་ཀྱིས་བརྒྱན་པ་བཤམས་ཤིང་། ལས་བུམ་དང་། འབྱོར་ན་མཆོད་པ་རྣམ་ལྔ་བཤམ། སྐད་ཅིག་དྲན་རྫོགས་བདག་མདུན་པདྨ་དྲག་པོ་བསྐྱེད་པ་ལས། དང་པོ་བརྒྱུད་པའི་གསོལ་འདེབས་ནི། སྣང་བ་མཐའ་ཡས་འཇིག་རྟེན་དབང་། །པདྨ་ཐོད་ཕྲེང་མཚོ་རྒྱལ་མ། །ཚངས་པ་ལྷ་ཡི་མེ་ཏོག་ལ། །གསོལ་བ་འདེབས་སོ་བྱིན་གྱིས་རློབས། །རིག་འཛིན་རྡོ་རྗེ་དྲག་པོ་དང་། །བཀའ་བབ་ཆོས་བདག་བརྒྱུད་པར་བཅས། །པདྨ་དྲག་པོའི་ལྷ་ཚོགས་ལ། །གསོལ་བ་འདེབས་སོ་བྱིན་གྱིས་རློབས། །འདི་ནས་བྱང་ཆུབ་སྙིང་པོའི་བར། །བླ་མ་དང་ནི་ལྷག་པའི་ལྷས། །རྗེས་བཟུང་བསྐྱེད་རྫོགས་བརྟན་པ་ཐོབ། །དོན་གཉིས་ལྷུན་གྲུབ་བྱིན་གྱིས་རློབས།། སྐྱབས་སུ་འགྲོ་བ་ནི༔ ན་མོ། བླ་མ་བདེ་གཤེགས་འདུས་པའི་སྐུ༔ དཀོན་མཆོག་གསུམ་གྱི་རང་བཞིན་ལ༔ བདག་དང་འགྲོ་དྲུག་སེམས་ཅན་རྣམས༔ བྱང་ཆུབ་བར་དུ་སྐྱབས་སུ་མཆི༔ ལན་གསུམ༔ སེམས་བསྐྱེད་པ་ནི༔ སེམས་བསྐྱེད་འགྲོ་བ་ཀུན་དོན་དུ༔ གུ་རུ་དྲག་པོ་འགྲུབ་གྱུར་ནས༔ གང་ལ་གང་འདུལ་ཕྲིན་ལས་ཀྱིས༔ གཞན་དོན་སྐྱོང་བར་དམ་བཅའོ༔ ལན་གསུམ༔ ཀ་དག་སྤྲོས་དང་བྲལ་བ་ལས༔ ལྷུན་གྲུབ་རང་སྣང་ཡེ་ཤེས་རྩལ༔ སྐད་ཅིག་ཧཱུྃ་ཡིག་དམར་པོ་ལས༔ བདག་ཉིད་པདྨ་དྲག་པོའི་སྐུ༔ བསྐལ་པའི་མེ་འདྲ་གཟི་བརྗིད་ལྡན༔ ཞལ་གདངས་མཆེ་གཙིགས་ལྗགས་འདྲིལ་ཞིང་༔ སྤྱན་གསུམ་ལྟ་སྟངས་གདུག་པ་གཟིར༔ ཕྱག་གཡས་གནམ་ལྕགས་རྡོ་རྗེ་འཕྱར༔ གཡོན་པས་ལྕགས་སྡིག་མགོ་དགུ་འཛིན༔ ཐོད་སྐམ་དབུ་རྒྱན་མགོ་རློན་ཕྲེང་༔ རིན་ཆེན་རུས་པའི་རྒྱན་དྲུག་སྤྲས༔ གླང་ཀོ་ཞིང་ལྤགས་སྟག་ཤམ་བཀླུབས༔ སྦྲུལ་ནག་ཆུན་པོས་རབ་ཏུ་བརྒྱན༔ རྡོ་རྗེ་རིན་ཆེན་གཤོག་པ་གདེངས༔ སྐུ་སྨད་ཆུ་སྲིན་ཁྲོས་པའི་ཁར༔ ལྕགས་སྲེག་ཕུར་བུས་རྒྱལ་བསེན་གྱི༔ སྙིང་ཕུག་པད་ཉིའི་གདན་ལ་འགྱིངས༔ ཡེ་ཤེས་མེ་དཔུང་དབུས་སུ་གསལ༔ ཐུགས་ཀར་གུ་རུ་པདྨ་ནི༔ མཐིང་གསལ་མཚན་དཔེའི་འོད་ཕུང་འབར༔ རིན་ཆེན་རུས་རྒྱན་དར་དཔྱངས་མཛེས༔ ཕྱག་གཉིས་རྡོ་དྲིལ་བསྣོལ་སྟབས་ཀྱིས༔ མཚོ་རྒྱལ་དཀར་མོ་གྲི་ཐོད་འཁྱུད༔ རྡོར་སྐྱིལ་པདྨའི་སྐྱིལ་ཀྲུང་འཁྲིལ༔ ཐུགས་ཀར་ཉི་ཟླའི་གའུའི་ནང་༔ ཧཱུྃ་མཐིང་མཐའ་མར་སྔགས་ཀྱིས་བསྐོར༔ དམ་ཡེ་དབྱེར་མེད་ཟུང་འཇུག་གྱུར༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱཾ་བྷནྡྷ་ཧཱུྃ་ཕཊ༔ ཞི་བསྙེན་གྱི་བཅུ་ལ་དྲག་བསྙེན་བཟླ༔ ལས་བུམ་གྱི་ཆ་ཧྱ་གྲཱྀ་ཝས་བྱིན་གྱིས་བརླབ་པ་ནི།  ལས་བུམ་གྱི་ནང་དུ་དབང་ཆེན་རྟ་མགྲིན་སྐད་ཅིག་གིས་གསལ་བར་གྱུར། ཨོཾ་བཛྲ་ཀྲོ་དྷ་ཧྱ་གྲཱྀ་ཝ་ཧུ་ལུ་ཧུ་ལུ་ཧཱུྃ་ཕཊ༔ ཅི་ནུས་མཐར།  ཁྲོ་བོ་ཆེན་པོས་ལས་ཐམས་ཅད་མཛད་པར་གྱུར། སློབ་མ་རྣམས་ལ། བགེགས་བསྐྲད་གང་འོས་དང་། སྲུང་སྔགས་བཅས་སྲུང་འཁོར་གསལ་བཏབ་གསུངས་པས། བགེགས་གཏོར་ཆངས་བུ་ཏིང་ལོ་བྲན་ལ༔ ཧཱུྃ༔ ང་ནི་ལས་ཀྱི་དབང་དྲག་མེ་དབལ་ཏེ༔ འཇིག་རྟེན་གསུམ་ན་ཆེ་བཙན་འགྲན་ཟླ་བྲལ༔ བདེ་གཤེགས་ཀུན་གྱི་ནུས་མཐུ་གཅིག་བསྡུས་དཔལ༔ མ་རུངས་དྲེགས་པ་འདུལ་བའི་གཉེན་པོ་ཡིན༔ ཉོན་ཅིག་བགེགས་དང་ལོག་འདྲེན་འབྱུང་པོའི་ཚོགས༔ ཁྲོ་ཆེན་ང་ཡི་བཀའ་ལས་མ་འདའ་བར༔ མཆོད་སྦྱིན་འདོད་ཡོན་གཏོར་མ་འདི་ཁྱེར་ལ༔ སྐད་ཅིག་ཡུད་ཙམ་རང་རང་གནས་སུ་སོང་༔ གལ་ཏེ་མི་འགྲོ་བཀའ་ལས་འདའ་བྱེད་ན༔ བདག་ཉིད་ཧེ་རུ་ཀ་དཔལ་ཆེར་ཁྲོས་ནས༔ སྐུ་ལས་ཁྲོ་ཚོགས་རབ་སྤྲོས་མཚོན་ཆའི་ཆར༔ ཡེ་ཤེས་མེ་ཡི་ཕྲེང་བ་རབ་སྤྲོས་ནས༔ བར་ཆད་བྱེད་པའི་བགེགས་ཚོགས་ལྟ་ཅི་སྨོས༔ སྟོང་གསུམ་འཇིག་རྟེན་མ་ལུས་བརླག་པར་བྱེད༔ དེ་བས་འཁོར་ཡུག་རི་བོའི་སྐྱོབ་ལ་དེངས༔ ཞེས་གཏོར་མ་རྒྱང་རིང་དུ་དོར༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་སརྦ་བི་གྷྣཱཾ་བྷནྡྷ་ཧཱུྃ་ཕཊ༔ ཨོཾ་སུམྦྷ་ནི་སོགས་བརྗོད་མཚམས་བཅད་ཅིང་སྲུང་འཁོར་ནི༔ ཧཱུྃ༔ སྟེང་འོག་ཕྱོགས་མཚམས་འཁོར་ལོ་མཚོན་ཆས་གཏམས༔ གཞོམ་བྲལ་རྡོ་རྗེའི་གུར་ཁང་རབ་ཏུ་འཁྲིགས༔ ཡཀྴ་མེ་དབལ་ཁྲོ་ཆུང་སྐར་ལྟར་འཁྲུགས༔ ཡེ་ཤེས་མེ་དཔུང་འབར་བས་མཚམས་ཆོད་ཅིག༔ ཨོཾ་ཨཱཿཧཱུྃ་མ་ཧཱ་ཀྲོ་དྷ་ཡཀྴ་ཀཱ་ལ་བཛྲ་ཙཀྲ་ཏིགྣ་ཀརྟ་ཛྭ་ལ་རཀྵ་རཀྵ་ཧཱུྃ༔ འོ། ནམ་མཁའ་དང་མཉམ་པའི་སེམས་ཅན་ཐམས་ཅད་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་བྱ། དེའི་ཆེད་དུ་ཆེ་མཆོག་པདྨ་དྲག་པོའི་དབང་བསྐུར་ཟབ་མོ་ཞུ་སྙམ་པའི་སེམས་བསྐྱེད་རྣམ་པར་དག་པ་དང་ལྡན་པས་གསན་པར་ཞུ། དེ་ལ་འདིར་རྒྱལ་ཀུན་འདུས་ཞལ་སངས་རྒྱས་གཉིས་པ་རྡོ་རྗེའི་སློབ་དཔོན་པདྨ་ཐོད་ཕྲེང་རྩལ། བོད་འབངས་དྭ་ཕྲུག་རྣམས་ལ་བརྩེ་བ་ཆེན་པོའི་ཐུགས་རྗེ་རྒྱུན་མི་ཆད་པར། སྙིགས་མའི་རྒུད་པས་སྣོད་བཅུད་རྟེན་འབྲེལ་ལྡོག་ཅིང་། མི་རྣམས་བྱེད་སྤྱོད་ལོག་པས་གཟའ་ཀླུ་སྡེ་བརྒྱད་ནག་ཕྱོགས་འབྱུང་པོ་ཁ་དར། ཁྱད་པར་སྲོག་རླུང་རྒྱལ་ནད་པེ་དཀར་རྒྱལ་འགོང་དམ་སྲི་ཤི་འདྲེ་གསོན་འདྲེ་སོགས་ཀྱི་གནོད་པ་དང་བར་ཆད་ཀྱིས་མི་རྣམས་ལ་ཉེར་འཚེ་དང་སྨྱོ་འབོག་སོགས་ཤིན་ཏུ་ཉམ་ཐག་པར་དགོངས་ཏེ། དུས་གསུམ་རྒྱལ་ཀུན་སྤྱི་གཟུགས་གུ་རུ་པདྨ་ཐོད་ཕྲེང་ཉིད་གདུལ་བྱའི་སྐལ་པ་ཇི་བཞིན་མཚན་དང་སྐུ་ཡི་བཀོད་པ་རྣམས་མང་དུ་འགྱེད་པ་ལས། ངེད་རང་བོད་འབངས་རྣམས་ལ་ལྷག་པར་བརྩེ་བའི་ཐུགས་རྗེ་ཕྲིན་ལས་རྒྱུན་མི་ཆད་པར། ངང་ཉིད་ཞི་བས་མི་འདུལ་བ་དྲག་པོས་འདུལ་བར་དགོངས་ཏེ་ཆེ་མཆོག་པདྨ་དྲག་པོའི་སྐུར་བཞེངས་པས། དེ་ཉིད་ཀྱི་དབང་དང་སྒྲུབ་ཐབས་སོགས་རྒྱས་པ་དབུ་དགུ་ཕྱག་བཅོ་བརྒྱད་པ། འབྲིང་པོ་ཞལ་གསུམ་ཕྱག་དྲུག་པ། བསྡུས་པ་ཞལ་གཅིག་ཕྱག་གཉིས་པ་སོགས་བཀའ་གཏེར་དག་སྣང་གི་བབ་སོ་མང་དུ་བཞུགས་པ་ལས་ད་ལམ་གྱི་སྐབས་སུ་བབ་པ་ནི། རོལ་པའི་རྡོ་རྗེའི་གཏེར་ལུང་ལས། འགའ་ཞིག་དད་ལྡན་སློབ་མ་ལ༔ མགོ་བོར་ཡེ་ཤེས་རྡོ་རྗེ་བཞག༔ དམ་ཚིག་བདུད་རྩི་བླུད་བྱས་ནས༔ ཐ་ཚིག་མི་བརྗེད་སྨོན་ལམ་བཏབ༔ ཀུན་གཞིའི་མཚོ་ལ་གཏེར་དུ་སྦས༔ ཞེས་གསུངས་པ་ལྟར། མངའ་བདག་ཆོས་ཀྱི་རྒྱལ་པོ་དེ་ཉིད། སླར་ཡང་བོད་ཡུལ་འདིར་རིག་འཛིན་གྲུབ་པ་ཡོངས་ཀྱི་རྒྱན་གཅིག་པུར་འགྲོ་འདྲེན་རྡོ་རྗེ་སློབ་དཔོན་གྱི་ཚུལ་བསྟན་པ་ ༧རྡོ་རྗེ་དྲག་པོ་ཕྲིན་ལས་འདུས་པ་ལས་རབ་བདེ་བ་རྩལ་ལམ། དཔལ་ཐུགས་ཀྱི་རྡོ་རྗེ་མཆོག་གི་དགོངས་པའི་གཏེར། ཟབ་པའི་ཆོས་མཛོད་བསམ་གྱིས་མི་ཁྱབ་པ་བཞུགས་པ་ལས་བླ་མ་དྲག་པོ་བདེ་གཤེགས་གཅིག་དྲིལ་བདུད་འདུལ་དྲག་པོའི་རྒྱུན་གྱི་ཉམས་ལེན་གདུག་པ་ཚར་གཅོད་དང་འབྲེལ་བའི་གཏོར་དབང་བསྡུས་པ་བྱིན་རླབས་དོན་གྱི་ཉིང་ཁུ་བགྱི་བ་ལ། སློབ་དཔོན་གྱི་བྱ་བར་འོས་པ་རྣམས་གྲུབ་ཟིན་པས། ད་ཁྱེད་རང་རྡོ་རྗེ་སློབ་མ་རྣམས་ཀྱི་ངོ་སྐལ་དུ་གྱུར་པ་མཎྜལ་ཕུལ། ཅེས་མཎྜལ་ཕུལ།  དེ་ནས་བླ་མ་ཆེ་མཆོག་དྲག་པོ་དངོས་ཡིན་སྙམ་པའི་མོས་གུས་དྲག་པོའི་གསོལ་བ་འདེབས་པ་འདི་ཡི་རྗེས་ཟློས་མཛོད། རྒྱལ་ཀུན་ངོ་བོ་ཐོད་ཕྲེང་རྩལ། །ཆེ་མཆོག་གུ་རུ་དྲག་པོ་ལ། །གསོལ་བ་འདེབས་སོ་ཐུགས་རྗེའི་དགོངས། །བྱིན་རླབས་དབང་བསྐུར་སྩལ་དུ་གསོལ། ། ལན་གསུམ།  དེ་ནས་ལམ་གྱི་རྩ་བ་སྐྱབས་སུ་འགྲོ་བ་འདིའི་རྗེས་ཟློས་མཛོད། ན་མོ༔ བླ་མ་བདེ་གཤེགས་འདུས་པའི་སྐུ༔ དཀོན་མཆོག་གསུམ་གྱི་རང་བཞིན་ལ༔ བདག་དང་འགྲོ་དྲུག་སེམས་ཅན་རྣམས༔ བྱང་ཆུབ་བར་དུ་སྐྱབས་སུ་མཆི༔ ལན་གསུམ༔ ལམ་གྱི་སྙིང་པོ་བྱང་ཆུབ་མཆོག་ཏུ་སེམས་བསྐྱེད་པ་འདིའི་རྗེས་ཟློས་མཛོད། སེམས་བསྐྱེད་འགྲོ་བ་ཀུན་དོན་དུ༔ གུ་རུ་དྲག་པོ་འགྲུབ་གྱུར་ནས༔ གང་ལ་གང་འདུལ་ཕྲིན་ལས་ཀྱིས༔ གཞན་དོན་སྐྱོང་བར་དམ་བཅའོ༔ ལན་གསུམ༔ དེ་ནས་སློབ་མ་ལྷར་བསྐྱེད་པ་ལ་འདི་ལྟར་གསལ་ཐོབ་མཛོད། ཀ་དག་སྤྲོས་དང་བྲལ་བ་ལས༔ ལྷུན་གྲུབ་རང་སྣང་ཡེ་ཤེས་རྩལ༔ སྐད་ཅིག་ཧཱུྃ་ཡིག་དམར་པོ་ལས༔ སློབ་མ་པདྨ་དྲག་པོའི་སྐུ༔ བསྐལ་པའི་མེ་འདྲ་གཟི་བརྗིད་ལྡན༔ ཞལ་གདངས་མཆེ་གཙིགས་ལྗགས་འདྲིལ་ཞིང་༔ སྤྱན་གསུམ་ལྟ་སྟངས་གདུག་པ་གཟིར༔ ཕྱག་གཡས་གནམ་ལྕགས་རྡོ་རྗེ་འཕྱར༔ གཡོན་པས་ལྕགས་སྡིག་མགོ་དགུ་འཛིན༔ ཐོད་སྐམ་དབུ་རྒྱན་མགོ་རློན་ཕྲེང་༔ རིན་ཆེན་རུས་པའི་རྒྱན་དྲུག་སྤྲས༔ གླང་ཀོ་ཞིང་ལྤགས་སྟག་ཤམ་བཀླུབས༔ སྦྲུལ་ནག་ཆུན་པོས་རབ་ཏུ་བརྒྱན༔ རྡོ་རྗེ་རིན་ཆེན་གཤོག་པ་གདེངས༔ སྐུ་སྨད་ཆུ་སྲིན་ཁྲོས་པའི་ཁར༔ ལྕགས་སྲེག་ཕུར་བུས་རྒྱལ་བསེན་གྱི༔ སྙིང་ཕུག་པད་ཉིའི་གདན་ལ་འགྱིངས༔ ཡེ་ཤེས་མེ་དཔུང་དབུས་སུ་གསལ༔ ཐུགས་ཀར་གུ་རུ་པདྨ་ནི༔ མཐིང་གསལ་མཚན་དཔེའི་འོད་ཕུང་འབར༔ རིན་ཆེན་རུས་རྒྱན་དར་དཔྱངས་མཛེས༔ ཕྱག་གཉིས་རྡོ་དྲིལ་བསྣོལ་སྟབས་ཀྱིས༔ མཚོ་རྒྱལ་དཀར་མོ་གྲི་ཐོད་འཁྱུད༔ རྡོར་སྐྱིལ་པདྨའི་སྐྱིལ་ཀྲུང་འཁྲིལ༔ ཐུགས་ཀར་ཉི་ཟླའི་གའུའི་ནང་༔ ཧཱུྃ་མཐིང་མཐའ་མར་སྔགས་ཀྱིས་བསྐོར༔ དེ་ལྟར་གསལ་བའི་གནས་གསུམ་འབྲུ་གསུམ་ཐུགས་ཀའི་ས་བོན་སྔགས་ཕྲེང་དང་བཅས་པ་ལ་འོད་ཟེར་འཕྲོས་ཟངས་མདོག་དཔལ་གྱི་རི་བོ་ནས་བསྒོམ་པ་དང་འདྲ་བའི་ཡེ་ཤེས་པ་ཁ་བ་བུ་ཡུག་འཚུབ་པ་ལྟར་བྱོན། སློབ་མ་དམ་ཚིག་པ་གསལ་བ་ལ་ཁ་བ་བབ་པ་ལྟར་ཐིམ་པས་རྒྱུད་བྱིན་གྱིས་བརླབས་པར་གྱུར། ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ༔ ཛྙཱ་ན་ཨ་ཝེ་ཤ་ཡ་ཨ་ཨཱཿ བྱིན་དབབ་པའི་ཡེ་ཤེས་པ་དེ་ཉིད་བརྟན་པར་གྱུར་ཅིག་ཏིཥྛ་བཛྲ། རྡོ་རྗེ་མེ་ཏོག་མགོ་བོར་བཞག ད་དབང་དངོས་གཞིའི་དོན་དུ་དམིགས་པ་འདི་བཞིན་དུ་མཛོད། གཏོར་མ་ཐོགས་ལ།  གཏོར་སྣོད་དམར་ནག་གྲུ་གསུམ་འབར་བའི་དཀྱིལ་འཁོར་དུ་གུ་རུ་དྲག་པོའི་ལྷ་ཚོགས་གསལ་བའི་སྤྱི་གཙུག་ཏུ། རྒྱལ་བ་དགོངས་བརྒྱུད། རིག་འཛིན་བརྡ་བརྒྱུད། གང་ཟག་སྙན་བརྒྱུད། མཁའ་འགྲོ་གཏེར་བརྒྱུད། ཤོག་སེར་ཚིག་བརྒྱུད། སྨོན་ལམ་དབང་བརྒྱུད། བཀའ་བབ་ལུང་བསྟན་བརྒྱུད་པའི་བླ་མ་རྣམས་སྤྲིན་འཁྲིགས་པ་ལྟར་བཞུགས་པ། བར་གྱི་ཆ་ལ་ཡི་དམ་རྒྱུད་སྡེ་དྲུག་གི་ལྷ་ཚོགས། འོག་གི་ཆ་ལ་དཔལ་མགོན་དམ་པ་ཆོས་སྐྱོང་བའི་ཚོགས་དང་བཅས་པ་ཏིལ་གྱི་གང་བུ་ཁ་བྱེ་བ་ལྟར་གསལ་བ་སློབ་མ་ཁྱེད་རང་རྣམས་ཀྱི་སྤྱི་གཙུག་ཏུ་བྱོན་ནས་སྐུ་གསུང་ཐུགས་ཀྱི་དབང་བསྐུར་བར་གྱུར། ཧཱུྃ། གཏོར་སྣོད་དམར་ནག་གྲུ་གསུམ་འབར་བའི་ཀློང་། །གཏོར་མའི་ངོ་བོ་དཔལ་ཆེན་ཧེ་རུ་ཀ །ཆེ་མཆོག་དམར་ནག་མེ་ཡི་ཕྲེང་བ་ཅན། །དྲག་པོ་ཁྲོ་རོལ་ཕུར་བུའི་ལྷ་ཚོགས་རྣམས། །དེང་འདིར་ཐུགས་དམ་གཉན་པོ་བརྩེར་དགོངས་ལ། །གཟི་བརྗིད་སྐུ་ཡི་དབང་མཆོག་ལུས་ལ་བསྐུར། །ལུས་ཀྱི་ནད་གདོན་བར་ཆད་ཐམས་ཅད་སོལ། །གྲགས་སྟོང་གསུང་གི་དབང་མཆོག་ངག་ལ་བསྐུར། །ངག་གི་ནད་གདོན་བར་ཆད་ཐམས་ཅད་སོལ། །སྤྲོས་བྲལ་ཐུགས་ཀྱི་དབང་མཆོག་སེམས་ལ་བསྐུར། །ཡིད་ཀྱི་ནད་གདོན་བར་ཆད་ཐམས་ཅད་སོལ། །དུག་གསུམ་རྒྱུ་དང་ཉེས་གསུམ་འབྲས་བུའི་ནད། །གཟའ་ཀླུ་སྡེ་བརྒྱད་འབྱུང་པོའི་གནོད་པ་བཟློག །མཆོག་དང་ཐུན་མོང་དངོས་གྲུབ་བསྩལ་དུ་གསོལ།། ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ། ཀཱ་ཡ་ཝཱ་ཀ་ཙིཏྟ་བ་ལིང་ཏ་ཨོཾ་ཨཱཿཧཱུྃ་སྭཱ་ཧཱ། ཚར་གཅིག་གིས་གཏོར་མ་གནས་གསུམ་དུ་བཞག་པའི་ལན་གསུམ་དུ་བསྐུར། སྤྲོ་ན་གཏོར་མའི་བཀའ་བསྒོ་སྦྱར་གསུངས་པ་ནི།  ད་གཏོར་མ་འདི་ཉིད་ཆེ་མཆོག་པདྨ་དྲག་པོ་གསལ་བའི། དེའི་སྟེང་གི་ཆ་ལ་བཀའ་བརྒྱུད་ཀྱི་བླ་མ། བར་གྱི་ཆ་ལ་ཡི་དམ་དཀྱིལ་འཁོར་གྱི་ལྷ་ཚོགས། འོག་གི་ཆ་ལ་མཁའ་འགྲོ་ཆོས་སྐྱོང་སྲུང་མའི་ཚོགས་དང་བཅས་པས་བསྐོར་བ་སྤྲིན་གྱི་ཕུང་པོ་འཁྲིགས་པ་ལྟ་བུར་ཁྱེད་རང་གི་སྤྱི་བོར་བྱོན། ཁྱེད་རང་རྣམས་ཀྱི་རྒྱུད་ལ་བྱིན་རླབས་བྱུང་སྙམ་པའི་མོས་པ་མཛོད། ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ། ཀཱ་ཡ་ཝཱཀྐ་ཙིཏྟ་ཨ་བྷི་ཥིཉྩ་ཧཱུྃ། གཏོར་མའི་བཀའ་བསྒོ་འདི་མ་སྦྱར་ཀྱང་ཆད་པའི་སྐྱོན་མེད་དོ།། སློབ་མ་ཨི་ཐི་བ་ལ་གཏོར་མའི་ལྷ་ཚོགས་བསྟིམ། ཐུན་མོང་བ་ལ་མི་དགོས།  དེ་ལྟར་དགོངས་གཏེར་པདྨ་དྲག་པོའི་གཏོར་དབང་ལེགས་པར་གྲུབ་པའི་དམ་ཚིག་ཚུལ་བཞིན་བསྲུང་སྙམ་པས་འདིའི་ར